MyCiTi-staking duur voort in KaapstadMyCiTi-bus in Kaapstad (Foto: Facebook) Die Stad Kaapstad het pendelaars gewaarsku dat die MyCiTi-diens steeds nie volgens skedule verloop nie, weens busbestuurders wat aan ŉ voortslepende onbeskermde staking deelneem en diegene wat wil werk, geïntimideer word. Brett Herron, burgemeesterskomiteelid vir vervoer, het in ŉ verklaring gesê busbestuurders staak reeds sedert 15 Oktober 2018. Dit het ŉ impak op die getal beskikbare busse op die verskillende roetes. “Die maatskappye wat deur die stad gekontrakteer is om die MyCiTi-diens te bedryf, doen hul bes om aan die skedules te voldoen, maar pendelaars moet kennis neem dat die diens steeds onder druk bly solank as wat die staking voortduur,” het Herron verduidelik. Die maatskappye het reeds van die busbestuurders, wat aan die staking deelgeneem het, afgedank. Nuwe busbestuurders moet gewerf word. Die N2 Express-roetes tussen Khayelitsha en die Burgersentrum-stasie in die middestad is opgeskort nadat ŉ MyCiTi-bus Vrydagaand met ŉ petrolbom bestook is. Die aanval het omstreeks 20:15 by die Kuyasa-stasie plaasgevind. “Die busbestuurder is gedwing om uit die bus te klim voor dit aan die brand gesteek is. Niemand is beseer nie, maar die bus het heeltemal uitgebrand. Ons het verskeie berigte ontvang van busbestuurders wat te bang is om vir werk aan te meld. Hulle word gedreig en geïntimideer.” Herron het gesê bedrywighede in Khayelitsha sal eers hervat sodra die situasie gestabiliseer is. “Ons monitor die diens en sal pendelaars op hoogte hou.” Pendelaars word versoek om die vervoerinligtingsentrum by 0800 65 64 63 te kontak vir die jongste inligting oor die MyCiTi-diens, of volg @MyCiTibus op Twitter of MyCiTi op Facebook. “Maandelikse kaartjiehouers sal vergoed word vir die getal dae wat hulle nie van die diens gebruik kon maak nie weens die staking.”